**LIETUVOS RESPUBLIKOS VYRIAUSYBĖ**



**N U T A R I M A S**

**DĖL LIETUVOS RESPUBLIKOS VYRIAUSYBĖS 1998 M. RUGSĖJO 8 D. NUTARIMO NR. 1088 „DĖL LIETUVOS RESPUBLIKOS FINANSŲ MINISTERIJOS NUOSTATŲ PATVIRTINIMO“ DALINIO PAKEITIMO**

2001 m. spalio 31 d. Nr. 1284

Vilnius

Įgyvendindama Lietuvos Respublikos Vyriausybės 2001 m. gegužės 31 d. nutarimo Nr. 649 „Dėl atsakomybės už Europos Sąjungos struktūrinių fondų paramos įgyvendinimą Lietuvoje pasiskirstymo tarp valstybės institucijų“ (Žin., 2001, Nr. [48-1676](https://www.e-tar.lt/portal/lt/legalAct/TAR.14A830A63652)) 2.1 punktą ir Lietuvos Respublikos Vyriausybės 2001 m. balandžio 18 d. nutarimą Nr. 440 „Dėl techninės ir finansinės daugiašalės pagalbos koordinavimo funkcijos perdavimo Finansų ministerijai“ (Žin., 2001, Nr. [35-1189](https://www.e-tar.lt/portal/lt/legalAct/TAR.1007DB861784)), Lietuvos Respublikos Vyriausybė nutaria:

1. Iš dalies pakeisti Lietuvos Respublikos finansų ministerijos nuostatus, patvirtintus Lietuvos Respublikos Vyriausybės 1998 m. rugsėjo 8 d. nutarimu Nr. 1088 „Dėl Lietuvos Respublikos finansų ministerijos nuostatų patvirtinimo“ (Žin., 1998, Nr. [81-2267](https://www.e-tar.lt/portal/lt/legalAct/TAR.FAD9F07C5A37), Nr. [105-2917](https://www.e-tar.lt/portal/lt/legalAct/TAR.9B586ED62C98); 2001, Nr. [22-734](https://www.e-tar.lt/portal/lt/legalAct/TAR.799C18D01EE3)):

1.1. papildyti nurodytuosius nuostatus šiuo 5.12 punktu:

„5.12. koordinuoti Europos Sąjungos finansinės paramos gavimą ir naudojimą pagal Europos Sąjungos ir Lietuvos Respublikos teisės aktus“;

1.2. išdėstyti 6.5.1–6.5.3 punktus taip:

„6.5.1. nagrinėja, įvertina, remdamasi valstybės ir savivaldybių institucijų, valstybės įstaigų pateiktais pasiūlymais, investicijų projektus (investicijų programas);

6.5.2. rengia Valstybės investicijų programą;

6.5.3. nagrinėja, remdamasi valstybės ir savivaldybių institucijų, valstybės įstaigų pateiktais pasiūlymais, prašymus dėl papildomų lėšų kapitalo investicijoms skyrimo“;

1.3. papildyti nurodytuosius nuostatus šiais 6.35–6.37 punktais (ankstesnįjį 6.35 punktą laikant 6.38 punktu):

„6.35. vykdo Europos Sąjungos ir Lietuvos Respublikos teisės aktų nustatytas:

6.35.1. Sanglaudos fondo ir struktūrinių fondų paramos įgyvendinimo Lietuvoje vadovaujančiosios institucijos funkcijas ir atsako už patikimą ir veiksmingą struktūrinių fondų bei Sanglaudos fondo paramos valdymą;

6.35.2. Europos regioninės plėtros fondo ir Sanglaudos fondo mokėjimo institucijos funkcijas;

6.36. perveda finansinės paramos lėšas Lietuvos Respublikos ir Europos Bendrijų Komisijos finansiniuose memorandumuose nurodytiems juridiniams asmenims;

6.37. kaupia ir analizuoja informaciją apie finansinių Europos Sąjungos paramos programų ir projektų įgyvendinimą“;

1.4. papildyti nurodytuosius nuostatus šiuo 7.2.8 punktu:

„7.2.8. Europos Sąjungos finansinės paramos koordinavimui vykdyti“;

1.5. papildyti nurodytuosius nuostatus šiuo 7.8 punktu:

„7.8. įgalioti kitas ministerijas ir valstybės įstaigas (atsižvelgiant į joms Lietuvos Respublikos teisės aktų nustatytą kompetenciją ir funkcijas) atlikti apibrėžtas užduotis, susijusias su Europos Sąjungos stojimo paramos fondų, struktūrinių fondų ir Sanglaudos fondo paramos tvarkymu“

2. Nurodytųjų nuostatų 6.35 punktas įsigalioja nuo Lietuvos įstojimo į Europos Sąjungą dienos.

MINISTRAS PIRMININKAS ALGIRDAS BRAZAUSKAS

FINANSŲ MINISTRĖ DALIA GRYBAUSKAITĖ